stanford-oval/wikipedia huggingface dataset:
Kolkisiini
Sivuvaikutuksia

Normaaleilla hoitoannoksilla kolkisiini on turvallinen lääke. Tavallisimmin se aiheuttaa ripulia. Kuitenkin on myös mahdollista että valkosolujen määrä veressä alkaa vähenemään, minkä vuoksi kolkisiiniä käyttävän potilaan on käytävä turvaverikokeissa säännöllisesti koko kolkisiinihoidon ajan.
Kolkisiini on kuitenkin hyvin myrkyllistä. Sen TDLo-arvo on lapsilla 2,4 mg/kg, naisilla 3 mg/kg ja miehillä 11 mg/kg. Myrkytyksen oireet ilmenevät 2–5 tunnin kuluttua aineelle altistuksesta. Oireet muistuttavat arsenikkimyrkytyksen oireita: polttavaa tunnetta suussa ja kurkussa, ripulia, mahakipua, oksentamista ja munuaisten tuhoutumista. Kolkisiini voi aiheuttaa myös leukosyyttien määrän vähenemistä. Aine voi myös aiheuttaa mutaatioita nisäkkäiden sikiöissä.
Aiheesta muualla

Wikimedia Commonsissa on kuvia tai muita tiedostoja aiheesta .
Jukka Lehtonen ja Ville Kytö: Kolkisiini - unohdettu lääke sydänpussitulehduksessa, lääketieteellinen aikakausikirja Duodecim, 2017;133(4):389-90
Liber Herbarum II: Luettelo kolkisiinia sisältävistä kasveista
Terveysportti: Kolkisiini
Human Metabolome Database (HMDB): Colchicine (englanniksi)
Toxin and Toxin Target Database (T3DB): Colchicine (englanniksi)
KEGG: Colchicine (englanniksi)
Dr. Duke's Phytochemical and Ethnobotanical Databases: Colchicine (englanniksi)
Senebkay

Senebkay oli muinaista Egyptiä toisella välikaudella hallinnut faarao, jonka haudan löysi Pennsylvanian yliopiston tutkijaryhmä Abydoksesta.
Lukuisten haavojen perusteella Senebkay kuoli noin 40-vuotiaana ilmeisesti ratsastaessaan taistelussa. Hauta on aikanaan ryöstetty, mutta sieltä löydettiin luurangon lisäksi arkun kappaleita ja sisäelinastia. Ruumiista on nähtävissä, että kuoleman ja palsamoinnin välillä on kulunut huomattavan pitkä aika.
Aiheesta muualla

Kuvia tai muita tiedostoja aiheesta Senebkay Wikimedia Commonsissa
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Saksa
Tuja

Tujan sarkofagin sisin arkku.
Tuja (käytetään joskus myös kirjoitusasua Tuya) oli muinaisessa Egyptissä faarao Amenofis III:n hallituskaudella eläneen palatsivirkailija Jujan sisar ja vaimo.
Hänellä ja Jujalla oli kaksi poikaa, Ay ja Anen sekä tytär Teje. Teje avioitui faarao Amenofis III:n kanssa ja Aysta tuli vanhoilla päivillään Egyptin faarao. Tuja oli ammatiltaan ylipapitar ja kuninkaallisen haaremin johtajatar. Hänen ja hänen miehensä Jujan hauta (KV46) sijaitsee Kuninkaiden laaksossa.
Tiy

Tiytä esittävä piirros.
Tiy (nimi voidaan kirjoittaa myös Teje, Tiji, Tiye tai Teye) oli Egyptin 18. dynastian faarao Amenhotep III:n päävaimo ja Egyptin kuningatar. Hän oli palatsivirkailija Jujan ja ylipapitar Tujan tytär. Tiyllä tiedetään olleen kaksi veljeä: Anen, joka oli ylipappi ja Ay, josta tuli Egyptin faarao Tutankhamonin kuoltua. Ay oli myös luultavasti kuningatar Nefertitin isä.
Monissa patsaissa Tiy kuvataan yhtä suurena kuin miehensä Amenhotep III, mikä oli harvinaista Egyptin historiassa. Hän muutti poikansa, faarao Akhenatenin hoviin Tell-el Amarnaan Amenhotep III:n kuoltua. Hän asui siellä yli kahdentoista vuoden ajan, kuolemaansa saakka.
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Saksa  Israel  Yhdysvallat  Tšekki 
Henkilöt:  Deutsche Biographie  DDB 
Muut:  IdRef
Weneg

Weneg tai Wneg (Horus-nimeltään oletettavasti Za tai Wnegsekhemwy) oli muinaista Egyptiä 2. dynastian aikaan kahdeksan vuoden ajan hallinnut faarao. Hän oli mahdollisesti 2. dynastian toinen faarao. Hänen hautaansa ei ole löydetty.
| 0 | 1 | 2 |
| --- | --- | --- |
| Edeltäjä: Nynetjer | Egyptin faarao 2. dynastia | Seuraaja: Sened |
Uskonto Espanjassa

Uskonnollinen jakauma Espanjassa maaliskuussa 2022
Harjoittavia katolilaisia (19,6%) (19.6%)
Ei-harjoittavia katolilaisia (37%) (37%)
Muut uskonnot (2,6%) (2.6%)
Agnostikot (11,3%) (11.3%)
Merkitsemätön (12,6%) (12.6%)
Ateismi (15,3%) (15.3%)
Ei vastausta (1,6%) (1.6%)
Espanja on perinteisesti ollut uskonnollisesti yhtenäinen ja katolilaisella kirkolla on ollut vahva asema ja esimerkiksi katolilaisia juhlia juhlitaan näkyvästi. Maan perustuslaki takaa kuitenkin uskonnonvapauden kaikille yksilöille ja yhteisöille.
Kristinusko

Kristinuskoa Espanjassa edustaa lähes yksinomaan katolilaisuus. Katolilaisuus oli valtionuskonto, jonka seuraamista vaadittiin Francisco Francon aikana. Francon diktatuurin kaaduttua etenkin ateismi ja agnostilaisuus alkoivat nostamaan päätään Espanjassa. Hieman yli 56 % espanjalaisista on katolilaisia, joista erotetaan harjoittavat ja ei-harjoittavat katolilaiset.
Protestantteja ja protestanttisia kirkkoja on käytännössä vain isoimmissa kaupungeissa. Jehovan todistajia arvioidaan Espanjassa olevan 115 000, ja uskonto saapui Espanjaan 1920-luvulla.
Espanjan suojeluspyhimys on Pyhä Jaakko, jonka maallisia jäänteitä säilytetään pyhäinjäännöksinä Santiago de Compostelan katedraalissa Galiciassa.
Islam ja juutalaisuus

Huolimatta siitä, että islam oli aikoinaan Iberian niemimaan valtauskonto, Nyky-Espanjassa islam on lähinnä Pohjois-Afrikasta saapuneiden maahanmuuttajien uskonto, joiden määrä on kasvanut 1990-luvulta alkaen. Se on myös kristinuskon jälkeen suurin uskontokunta Espanjassa. Muslimit saapuivat Espanjaan 700-luvulla ja valloittivat suurimman osan Espanjasta melko nopeasti. Tätä seurasi kultakausi, jota on verrattu Rooman valtakuntaan tai renessanssiin.
Espanjan nykyiset juutalaiset ovat suurimmaksi osaksi Marokosta, muualta Euroopasta ja Etelä-Amerikasta muuttaneita sephardijuutalaisia. Vuonna 1492 Espanjan kuningas karkotti maasta kaikki juutalaiset, joita arvioitiin olevan noin 100 000. Osa myös kääntyi julkisesti katolilaisuuteen, otti kasteen, mutta harjoitti juutalaisuutta salassa. Tällaisia henkilöitä vainottiin, minkä johdosta he pakenivat mm. Länsi-Eurooppaan ja Etelä-Amerikkaan, jossa uskontoa sai harjoittaa vapaammin. Vuonna 2015 Espanja päätti, että sefardijuutalaisten jälkeläiset saivat Espanjan kansalaisuutta syntyperän perusteella.
Userkaf

Userkafin pääpatsas
Userkaf oli muinaisen Egyptin faarao vuosina 2465–2458 eaa. ja viidennen dynastian perustaja. Hän rakennutti pyramidiryhmän Sakkaraan.
Hän oli samaa perhettä kahden seuraavan faaraon, Sahuren ja Neferirkare Kakain kanssa. Toisten lähteiden mukaan Userkaf oli heidän isänsä, toisten mukaan veljensä.
Egyptiläinen Nobel-kirjailija Naguib Mahfouz on kirjoittanut Userkafista kertovan novellin, joka on julkaistu vuonna 1938.
Turun urheilu

Historia
Turun historia
Turun linnalääni
Turun tuomiokirkko
Turun linna
Kulttuuri
Turun kulttuuri
Turun urheilu
Turun nähtävyydet
Turun yliopisto
Åbo Akademi
Hallinto
Turun kaupunginosat
Turun kaupunginjohtaja
Turun kaupunginvaltuusto
näytä
keskustele
Osa artikkelisarjaa
Väestömäärältään isohkolle kaupungille tyypillisesti Turussa on monipuolisesti tiloja ja alueita monien eri lajien harrastamiseen. Kupittaan alue on kaupungin monipuolisin liikunta- ja urheilualue. Kupittaalla sijaitsevat useiden jalka- ja pesäpallokenttien lisäksi muun muassa liikunta- ja keilailuhalli, Veritas Stadion -jalkapallostadion, velodromi, rullalautailualue ja BMX-rata. Vuonna 2006 Kupittaalle valmistui myös uusi Kupittaan jäähalli. Kupittaan palloiluhalli aukesi vuoden 2017 lopulla, ja siellä voi pelata muiden muassa lentopalloa, käsipalloa, futsalia, salibandya ja koripalloa.
Veritas Stadionin ohella toinen kaupungin merkittävä stadion on Urheilupuistossa sijaitseva Paavo Nurmen stadion, jossa käydään pääosin yleisurheilukilpailuja. Kaupungin jäähalleista suurin on vuonna 1990 valmistunut 11 820 -paikkainen Gatorade Center, jonka aiempia markkinointinimiä ovat olleet Turkuhalli, Typhoon ja Elysée Arena. Toinen Turun suurista jäähalleista on edellä mainittu Kupittaan jäähalli. Muut Turun jäähallit sijaitsevat Varissuolla sekä Impivaarassa, jossa sijaitsee myös jalkapallo-, uima- sekä tennishallit.
Jalkapallo

Menestynein turkulainen urheiluseura sekä jääkiekossa että jalkapallossa on vuonna 1922 perustettu Turun Palloseura. Jalkapallossa se on voittanut yhdeksän suomenmestaruutta ja Suomen Cupin kolmasti. Toinen jalkapallon liigatasolla pelaava turkulaisseura on vuonna 1990 perustettu FC Inter Turku, joka voitti ensimmäisen Suomen mestaruutensa kaudella 2008. Historian saatossa menestyksekkäitä seuroja ovat olleet myös Åbo IFK, Turun Weikot, Turun Toverit ja Turun Pyrkivä.
Jääkiekko

Jääkiekossa Turun Palloseura  (TPS) on voittanut Suomen mestaruuden kymmenen kertaa. Erityisen menestyksekkäitä kausia TPS:lle ovat olleet kolmen peräkkäisen SM-liigan mestaruuden vuodet 1989–1991 sekä uudestaan 1999–2001.
Tunnetuimpiin TPS:ssä vaikuttaneisiin valmentajiin kuuluvat Juhani Wahlsten, Hannu Jortikka ja Vladimir Jurzinov.
Muita kuuluisia tepsiläisiä ovat nelinkertainen TPS-kapteeni Juhani Tamminen sekä seuran maalivahtikoulutuksessa pitkään toiminut Jorma Valtonen.
TPS on toiminut kasvattajaseurana lukuisille NHL-tähdille kuten Saku Koivulle, Miikka Kiprusoffille, Antero Niittymäelle, Aki Bergille, Sami Salolle, Jani Hurmeelle, Fredrik Norrenalle sekä Mikko Koivulle. Maineikkaita TPS-pelaajia ovat lisäksi muun muassa Timo Nummelin, Petteri Nummelin, Hannu Virta, Esa Keskinen, Kai Nurminen, Ari Vuori, Marko Kiprusoff, Mikko Eloranta ja Jukka Vilander. Ensimmäisen SM-kultansa TPS voitti 1956.
Toinen perinteinen jääkiekon turkulaisjoukkue on Mestiksessä pelaava TuTo Hockey, joka kilpaili TPS:n kanssa 1970-luvulle asti. Vuosikymmenen puolivälissä seurafuusioissa monia TuTon pelaajia, kuten Reijo Leppänen, Seppo Lindström ja Urpo Ylönen, liittyi TPS:n riveihin. "Vahvistettu TPS" voitti SM-liigan ensimmäisen mestaruuden keväällä 1976.
Salibandy

Turussa on useita salibandyjoukkueita, suurin näistä TPS Salibandy.
Turkulaiset joukkueet ovat karsineet pääsarjatasolle salibandyliigaan useita kertoja viimeisten vuosien aikana. Keväällä vuonna 2007 TPS Salibandyn naiset ja miehet nousivat korkeimmalle tasolle liigajoukkueiksi.
Muut joukkuelajit

Puolen vuosikymmenen hiljaiselon jälkeen Turun Riento pelaa kaudella 2012–2013 koripallon naisten SM-sarjaa. Neljä Suomen mestaruutta voittanut Turun NMKY pelaa miesten I-divisioonan B-lohkossa. Viimeinen turkulaisjoukkue Korisliigassa oli Turun NMKY:n ja Kaarinan Uran yhteisjoukkue Aura Basket, joka pelasi korkeimmalla sarjatasolla 2004–2006, mutta lopetti toimintansa vuonna 2006.
Käsipallossa viime vuosina menestynyt seura oli kolme Suomen mestaruutta ja viisi Suomen Cupia voittanut HC Dennis, jonka toiminta kuitenkin loppui kauteen 2004–05. Sen paikan peri HC Fenix. Toinen pääsarjaseura on Åbo IFK.
Amerikkalaisen jalkapallon joukkue Turku Trojans pelaa myös SM-sarjaa, Vaahteraliigaa, jonka se voitti vuonna 2003.
Rugbyn SM-sarjassa Turkua edustaa Eagles Rugby FC, lacrossessa Turku Titans ja kriketissä SM-sarjaa pelaavat Turku Cricket Club sekä Finn-Asia.
Turun ainoan pesäpalloseuran Turku-Pesiksen naisten joukkue pelaa Superpesiksessä. Sen edeltäjä Lännen Pallo voitti naisten Suomen mestaruuden vuonna 1982.
Yleisurheilu

Yleisurheilussa kaupunkia edustaa näkyvimmin Turun Urheiluliitto, joka on vuosina 2004 ja 2005 ollut Kalevan kisojen toiseksi paras joukkue ja vuonna 2003 paras. Seuran menestynein urheilija on kestävyysjuoksija Paavo Nurmi, jonka mukaan on nimetty urheilupuistossa sijaitseva yleisurheilustadion.
TuUL järjestää Nurmen stadionilla vuosittaisia Paavo Nurmi Games -yleisurheilukilpailuja sekä kansallista Tilastopajacup-sarjaa. Vuonna 2007 yleisurheilun Eliittikisa-sarjaan kuuluva Paavo Nurmi Games viettää 50-vuotisjuhliaan.
Turun Weikot on muun muassa maajoukkuesprintteri Nghi Tranin ja keihäänheittäjä Kirsi Ahosen kotiseura.
Ratsastus

Turussa järjestetään vuosittain kansallisen tason esteratsastuskilpailu Metsämäki Horse Show. Vuosina 1946–2016 kilpailtiin myös Turun Malja -kilpailussa. Turussa on seitsemän  Suomen Ratsastajainliiton (SRL) alaista ratsastusseuraa.
Golf

Turussa on kaksi 18-reikäistä championship-tason golfkenttää: Aura Golf ja Harjattula Golf sekä 6-reikäinen jokamieskenttä Hirvensalon Golf. Aura Golfin kenttä sijaitsee Ruissalon saarella. Kenttä isännöi Euroopan amatöörikilpailuja vuonna 1994 ja Euroopan seniorimestaruuskilpailuja vuonna 1997, ja se on rankattu Suomen toiseksi parhaaksi golfkentäksi. Harjattula Golfin kenttä sijaitsee meren rannalla Kakskerran saaressa.  Hirvensalon Golfin kenttä sijaitsee Hirvensalossa, lähellä Hirvensalonsiltaa.
Moottoriurheilu

Jarno Saarinen oli suomalainen ratamoottoripyöräilijä ja ensimmäinen suomalainen ratamoottoripyöräilyn maailmanmestari vuodelta 1972. Taru Rinne on ensimmäinen nainen, joka on yltänyt MM-pisteille ratamoottoripyöräilyn MM-sarjassa.  Jouko "Jokke" Kallio on kaksinkertainen Euroopan mestari truck race:ssa (1991 ja 1992). Hänellä on myös Suomen mestaruuksia ja cup-mestaruuksiaselvennä 22 kappaletta (1972–2003) sekä useita hopea- ja pronssimitaleita niin jääradoilta, maastoajoista (myöhemmin sprintistä), rallista, asfalttiradoilta kuin rallicrossistakin. Ensimmäinen F1-kuljettajamme ja rata- sekä rallivirtuoosi  Leo "Leksa" Kinnunen asui myös Turussa.
Paavo Nurmi -stadionilla järjestetään jalkapallo-otteluita ja yleisurheilukilpailuja.
Vuonna 2003 remontoitua Veritas Stadionia Turun Kupittaalla käyttävät sekä Turun Palloseura että FC Inter Turku.
Katri

| Katri |
| --- | --- |
Nimipäivä:   
– suomenkielinen:  25. marraskuuta
– ruotsinkielinen:  –
– ortodoksinen:  24. marraskuuta
Muunnelmia:  Kati
Vastineita eri kielissä:  Katherine, Catherine
Nimen alkuperä:  kreikan Aikaterine
Infobox OKNimi-testi OK: 
Katri on suomalainen naisen etunimi.
Katri on lyhennelmä Katriinasta ja Katariinasta. Näiden nimien alkuperästä on monia selityksiä, mutta varhaiset kristityt yhdistivät ne puhdasta tarkoittavaan kreikan kielen sanaan katharos (καθαρός).
Nimi Katri on Suomessa annettu vuoden 2019 loppuun mennessä 33 167 henkilölle.
Virossa perinteisiin on kuulunut, että naisväelle kuuluneiden ulkotöiden tekoaika päättyi virolaisessa kansankalenterissa Katrin päivään. Juhlapäivän viettoon kuuluvissa tavoissa lampailla oli aivan erityinen rooli. Katrinpäivänä ei saanut keritä lampaita ja lammaskarsinassa syötiin uhriruokana kananlihaa tai puuroa, jotta lampaat sikiäisivät hyvin. Katrin päivän viettoon kuului myös monia muita taikoja. Katrin päivän aattona ja jossakin päin maata myös Katrin päivänä kierreltiin niin sanottuina katrinsantteina. Tähän osallistuivat lähinnä nuoret tytöt ja naimattomat naiset. 1800- ja 1900-luvulla pukeuduttiin katrinperheeksi, johon kuuluivat katriäiti ja -isä sekä lapset tai joksikin eläimeksi. Katrinsantit muun muassa toivottivat karjaonnea ja pyysivät tästä hyvästä palkkiota. Ripille päässeet naimattomat nuoret ja nuoret aikuiset kiersivät kyliä katrinsantteina vielä 1920- ja 1930-luvulla, mutta tapaa on elvytetty taas 2000-luvulla. Läntisessä Virossa ja Saarenmaalla talosta taloon kulkivat niin sanotut katrinhanhet, jotka hanhen tavoin äännellen tenttasivat lasten lukutaitoa ja löivät vitsoilla terveyttä perheelle. Viron maauskoiset viettävätkin nykyään hanheniltaa ja sitä seuraavaa lampaanpäivää.
Myös katrinsanteilla oli tapana järjestää kierroksensa päätteeksi juhlat ja syödä kyläpaikoista saadut antimet yhteisvoimin. Tavallisesti mukaan saatiin ruokaa, uudemmalla ajalla makeisia, eksoottisia hedelmiä ja myöskin rahaa. Nykypäivänä katrinsanttina kulkeminen on erityisen suosittua Kihnun saarella.
Kuvitteellisia Katreja

Katri, Tiina Lymin esittämä päähenkilö elokuvassa Nousukausi
Katri, hahmo Auni Nuolivaaran teoksessa Paimen, piika ja emäntä sekä tähän perustuvassa japanilaisessa anime-televisiosarjassa Makiba no shoujo Katri
Katri Katala, konna Prätkähiiret-televisiosarjassa
Katri Matintytär, Marjaana Maijalan esittämä opettaja televisiosarjassa Hovimäki
Katri Meriläinen, Maria Wolskan esittämä päähenkilö televisiosarjassa Lämminveriset
Katri Pietola, päähenkilö Teuvo Pakkalan näytelmässä Tukkijoella sekä näytelmään perustuvissa samannimisissä elokuvissa
Katri Sievinen, Jutta Lehtisen roolihahmo televisiosarjassa Salatut elämät
Katri Timonen, päähenkilön tytär Laila Hirvisaaren Anni-kirjasarjassa
Katri Vesa, Hillevi Lagerstamin esittämä päähenkilö elokuvassa Sinut minä tahdon
E. L. Karhu

E. L. Karhu marraskuussa 2023
Emmy Karhu, taiteilijanimeltään E.L. Karhu (s. 1982 Helsinki) on suomalainen näytelmäkirjailija ja dramaturgi. Hän valmistui Teatterikorkeakoulusta dramaturgian koulutusohjelmasta vuonna 2008.
Karhu on sekä kirjoittanut näytelmiä että toiminut esitys- ja elokuvadramaturgina. Karhu on käsitellyt töissään mm. yksilönvapauden ja -vastuun teemoja, problematisoinut yhteiskunnallisia epäkohtia sekä pohtinut hulluuden ja selväjärkisyyden eri ulottuvuuksia. Hänen tuotantonsa tutkii myös niitä mahdollisuuksia, mitä muodon, kielen ja tyylin variaatio antaa teoksille. Karhun näytelmiä on käännetty useille eri kielille.
Näytelmät

Valitut – triptyykki (2005) (Teatteri Siperia-Tampereen Työväen Teatteri)
Kuokkavieraat eli Virkamiesten armosta (2007) (Helsingin ylioppilasteatteri)
Leipäjonoballadi (2008) (Teatteri Takomo)
Tsaarin kakarat (2010) (Kotkan kaupunginteatteri)
kuka tahansa meistä – dokumentti (2012) (Teatteri 2.0-Kansallisteatteri)
Prinsessa Hamlet (2017) (Q-teatteri)
Eriopis (2020) (Schauspiel Leipzig) (Suomen kantaesitys 2022 Q-teatteri)
Veljelleni (2022) (Schauspiel Leipzig) Suomen kantaesitys 2024 Kansallisteatteri)
Esitykset ja elokuvat

Lumikko (2009) (TaiK/ELO)
Globen uupuneet (2010) (Kansallisteatteri)
Solta – matka manalaan (2011) (Kuriton Company)
Hedda Gabler (2012) (Kotkan kaupunginteatteri)
Teokset

Veljelleni.  Helsinki:  Teos, 2021.  ISBN 978-952-363-217-2
Aiheesta muualla

Esittely Nordic Drama Cornerin sivuilla
Hedda Gabler-arvio (Arkistoitu – Internet Archive)
Tsaarin kakarat-arvio[vanhentunut linkki]
Leipäjonoballadi-arvio
Valitut - triptyykistä
| Auktoriteettitunnisteet  |
| --- | --- |
Kansainväliset:  ISNI  VIAF 
Kansalliset:  Saksa  Yhdysvallat 
Muut:  IdRef
Zenon Tarsoslainen

Zenon Tarsoslainen (m.kreik. Ζήνων, n. 200 eaa.) oli kreikkalainen stoalaiseen koulukuntaan kuulunut filosofi. Hän oli Khrysippoksen oppilas ja opiskeli yhdessä Diogenes Babylonialaisen ja Antipatros Tarsoslaisen kanssa. Diogenes oli myös Zenonin oppilaana jonkin aikaa, mutta ei tiedetä kuinka kauan. Zenon kuului keskivaiheen stoalaisuuteen ja vaikuttaa hyväksyneen kaikki stoalaiset opit, paitsi että hän kielsi lopussa koittavan suuren maailmanpalon.
Manner (Circlen albumi)

| Manner Circle |
| --- | --- | --- |

Studioalbumin tiedot
 Äänitetty : Headline Studio, Tampere ja Rattkellar Studio, Pori
 Julkaistu: 21. huhtikuuta 2012
 Formaatti: LP, CD
 Tyylilaji: psykedeelinen rock, kokeellinen musiikki
 Kesto: 39.51
 Levy-yhtiö: Hydra Head Records / Ektro Records
Muut kannet
   Ektro Recordsin CD-julkaisun kansi.
Listasijoitukset
 Suomen virallinen lista: 35. (17/2012)
Circlen muut julkaisut
| Serpent 2012 | Manner 2012 | Suur-Pori 2013 |
Manner on vuonna 2012 ilmestynyt Circlen 40. albumi. Amerikkalainen Hydra Head Records julkaisi sen aluksi vain vinyylinä rajoitettuna 1 000 kappaleen painoksena. Ektro Recordsin CD-versio ilmestyi tammikuussa 2013. Levystä tuli Circlen kolmas Suomen viralliselle listalle päässyt albumi, kun se toukokuussa 2012 nousi viikon ajaksi sijalle 35.
Levyn kappaleista neljä oli mukana jo pari kuukautta aikaisemmin julkaistulla konserttitallenteella Serpent. Niistä Here Come the Warm Jets on alun perin Brian Enon vuonna 1974 levyttämä. Mannerta pidetään yhtyeen uran yksinkertaisimpana ja helpoiten omaksuttavimpana albumina. Se vaihtelee suoraviivaisesta rockista kokeellisempaan musiikkiin ja levyä on kutsuttu myös synteesiksi Circlen eri tyylilajien kokeiluista.
Kappaleet

Lintu Joe – 4.50
Blue King – 5.10
Here Come the Warm Jets – 8.06
New Fantasy – 8.25
Mustaa kultaa – 4.13
Potero – 9.07
Kokoonpano

Mika Rättö – laulu, kosketinsoittimet
Julius Jääskeläinen – kitara
Pekka Jääskeläinen – kitara
Janne Westerlund – kitara
Jussi Lehtisalo – basso
Tomi Leppänen – rummut
Timarkhos

Timarkhos oli miletoslainen ylimys, joka julistautui Persian kuninkaaksi.
Timarkhos oli kotoisin Miletoksesta. Hän oli seleukidien Antiokhos IV:n ystävä. Timarkhoksen nimitti Meedian satraapiksi joskus ennen vuotta 162/161 eaa. luultavasti hallitsijana toiminut Lysias. Timarkhos kokosi armeijan ja liittoutui Armenian Artaksiaan kanssa. Tämän jälkeen hän julistautui kuninkaaksi. Roomassa Timarkhos tunnustettiin kuninkaaksi, ehkä koska tämä lahjoi senaatin.  Timarkhos hyväksyttiin kuninkaana ainakin Ekbatanassa, Seleukeiassa ja ehkä myös Nisibisissä. Timarkhos valtasi Babylonian, mutta Demetrios I Soter sai hänet vangiksi. Demetrios antoi teloituttaa Timarkhoksen.
Timarkhos muistettiin vielä vuosisatojen päästä Miletoksessa, jossa eräs hänen jälkeläisensä antoi kaivertaa hänen nimensä erääseen alttariin.
Lähde

John D. Grainger: A Seleukid Prosopography and Gazetteer.  BRILL, 1997.  ISBN 9789004107991  (englanniksi)
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Saksa 
Henkilöt:  DDB
Treis Ekklisiés

| Treis Ekklisiés Τρεις Εκκλησιές |
| --- | --- |
 Treis Ekklisiésin kylää.
 Treis Ekklisiés
 Koordinaatit: 34°57′15″N, 25°8′10″E 
Valtio:  Kreikka
Alue:  Kreeta
Alueyksikkö:  Iraklion
Kunta:  Archánes-Asteroúsia
Kunnallisyksikkö:  Asteroúsia
Hallinto:  
 – Asutustyyppi:  kylä
 – Kallikrates-koodi:  7102030704
Väkiluku (2021):  34
Aikavyöhyke:  UTC+2
 – Kesäaika:  UTC+3
Treis Ekklisiés (kreik. Τρεις Εκκλησιές) on Kreikan kylä, joka sijaitsee Kreetan saarella. Se kuuluu hallinnollisesti Archánes-Asteroúsian kuntaan, Iraklionin alueyksikköön ja Kreetan alueeseen. Kylän väkiluku on 34 (2021).
Treis Ekklisiésin rantaa.
Treis Ekklisiésin kylä sijaitsee Kreetan etelärannikolla Asteroúsia-vuorten juurella noin 64 kilometriä etelään Iraklionin kaupungista. Se on rakennettu Ampáksen rotkon päähän Kolovréchtis- ja Bouroúni-vuorten väliin. Treis Ekklisiés on osa Paránymfoin kyläyhdyskuntaa.
Kylä on saanut nimensä, suomeksi ”Kolme kirkkoa”, sen kirkoista, jotka on omistettu Kristukselle (Aféntis Christós), Neitsyt Marialle (Panagía) ja Pyhälle Georgiokselle (Ágios Geórgios). Kylässä on Treis Ekklisiésin ranta. Lähellä sijaitsevat muun muassa rannat Krygiá Vlycháda, Tragopiástis, Vouïdómato ja Órnios.
Vafeió

| Vafeió Βαφειό |
| --- | --- |
 Vafeió
 Koordinaatit: 37°1′22″N, 22°27′40″E 
Valtio:  Kreikka
Alue:  Peloponnesos
Alueyksikkö:  Lakonia
Kunta:  Spárti
Kunnallisyksikkö:  Spárti
Hallinto:  
 – Asutustyyppi:  kylä
 – Kallikrates-koodi:  4301010202
Korkeus:  175 m
Väkiluku (2021):  70
Aikavyöhyke:  UTC+2
 – Kesäaika:  UTC+3
Vafeió (kreik. Βαφειό, kath.kreik. Βαφειόν, Vafeión) on Kreikan kylä, joka kuuluu hallinnollisesti Spártin kuntaan, Lakonian alueyksikköön ja Peloponnesoksen alueeseen. Kylän väkiluku on 70 (2021).
Mykeneläisaikainen niin kutsuttu Vafeión tholos-hauta.
Vafeión kylä sijaitsee noin kahdeksan kilometriä eteläkaakkoon Spártista. Se on rakennettu noin 175 metrin korkeuteen merenpinnasta laskettuna. Kylä on osa Amýklesin kyläyhdyskuntaa.
Antiikin ajan Farain (myös Faris, Fare) kaupunki sijoitetaan usein nykyisen kylän lähelle. Kylän läheltä on löydetty mykeneläisaikainen niin kutsuttu Vafeión tholos-hauta, mikä kertoo paikan olleen jonkinlainen keskus jo pronssikaudella.
Armando dos Santos

Armando dos Santos (s. 14. tammikuuta 1982 Brejões, Brasilia) on brasilialainen rattikelkkailija ja moukarinheittäjä.
Santos on osallistunut maailmancupin ja Euroopancupin osakilpailuihin. Santosin oli määrä osallistua Brasilian neljän miehen rattikelkkailujoukkueessa 2006 Torinon olympialaisiin, mutta hän antoi ennen kisoja tammikuussa nandrolonia sisältäneen doping-näytteen ja joutui jäämään pois. Hänet korvasi kelkkajoukkueessa pikajuoksija, pikaviestin olympiamitalisti Claudinei da Silva.
Armando dos Santos on 180 senttimetriä pitkä ja painaa 98 kilogrammaa.